《哭方玄英先生》
唐代·孙合

牛斗文星落，知是先生死。湖上闻哭声，门前见弹指。

官无一寸禄，名传千万里。死著弊衣裳，生谁顾朱紫。

我心痛其语，泪落不能已。犹喜韦补阙，扬名荐天子。

作者简介：唐末五代时明州奉化人，字希韩。幼受知于方干。好孟、荀、扬雄之书，尤慕韩愈文。昭宗乾宁四年登进士第。任校书郎、河南府文学，累迁左拾遗。朱温篡唐后，著《春秋无贤人论》以寄愤，归隐于奉化。著书纪年悉用甲子，以示不臣后梁。著有《孙氏小集》、《孙子文纂》、《文格》等，均佚。